钦定古今图书集成/方舆汇编/职方典/第1146卷 > 《陆鸿渐祠记》李维桢
## 钦定古今图书集成/方舆汇编/职方典/第1146卷 > 《陆鸿渐祠记》李维桢

唐处士陆鸿渐者，邑人也。其生平具宋子京《唐书列
传》及所自为传中。鸿渐生类子文，收畜大师积公禅
院考院故名龙华寺，或曰龙盖。今邑西湖禅寺，相传
谓其遗址。赵邻《因话录》：竟陵龙盖寺僧姓陆，于堤上
得一初生儿，收育之，遂以陆为姓。聪俊多能，学赡词
逸，诙谐纵横，东方曼倩之俦也。鸿渐遗文，独《茶经》行
世，而又尝为歌，所深羡者，“西江水向竟陵城来”而已。
以故邑有覆釜洲，有陆子泉，或曰文学泉，皆渐所品
水烹茶处。嘉靖间，邑人鲁孝廉刻行《茶经》，而以《沔阳
童庶子传》附之。其后沔阳陈廷尉更刻豫章，为玉山
程光禄书，邑人徐茂才复临刻之，《校童传》，更宋传者
十六字，增者十二字，后有《童赞》，而遂以传童作，或亦
《汉书》之用《史记》文耳。泉久没湖中，隆庆间，某以治湖
堤得之，构亭其上，鸿渐之迹日彰显矣。顾未有为祠，
祠之，则自邑人周藩伯始。既而新其所托迹寺，更计
为之，曰：“寺因鸿渐名”，至今而身无地，受血食，何耶？闻
昔鬻茶者，陶鸿渐形，以神事之。炀突间，吾党小子尸
祝而俎豆之，为邑魁“杓，奚所不可？”于是就寺后创祠，
为堂某楹，后有台，前有庭，有庑，有庖湢，遂成胜地。既
落成，使余记之。余读《旧唐书》，传隐逸者二十人，《新唐
书》传亦二十八人，其附传者不与焉。《新书》所不合于
旧者五人，所增于旧者九人，鸿渐所增之一也。按《传》，
此数十人或仕而隐，或隐而仕，即不仕而或以征聘
至朝，“或应辟至公府，染指而去；或取科名不偶而罢，
或不就职而食朝禄。而其人或羽流方士，非吾儒俦
伍。身不拜征辟，目不见人主，足不履朝堂，惟秦系、朱
桃及李元恺、卫大经与鸿渐数人耳。”《新书》出而《旧书》
摈不录，第以《隐逸传》论贺知章耄始乞归，而卢鸿一
脱其名。《新书》谬误已甚，《旧书》不收鸿渐，而烧丹炼药，
方技猥杂，则何谓也？子京论隐有三概：“上者身藏而

而不返。”由斯以谈，鸿渐，固非子京所深取也。子京谓
假隐自名，号终南、少室，为仕途捷径，奈何于鸿渐辈
不深取也？子京之下士，乃“今之上士乎？”今嘉鸿渐虽
尸祝俎豆之可矣。余览《一统志》载裴迪《茶泉》诗：“竟陵
西塔寺，曾经陆羽居。”鸿渐天宝中为县伶师，其时名
未著，至与皇甫曾、权德舆、李季卿游，是大历、元和时
人。王摩诘与迪酬倡，为盛唐时人，迪即年少，晚或及
缔交。今其诗似咏鸿渐故居，则不相应。岂名氏偶同，
或后人伪撰耶？《志》又言“陆子泉在沔阳州治西广教
院，竟陵故沔属邑，鸿渐所往来，人或慕而为之名，或
误以县为州。”与二事无足深辨，然论世亦不可不审
也。